**Harpii și harpe**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nisipul mi se-oferă ca răspuns

în fiecare zi

când apusul alunecă molcom în ape

când scoicile se-ncumetă

să își dezgroape

casele țestoaselor greoaie

ca stropii reci de ploaie

care se scurg pe geamurile-nchise

de furtunile dinspre miazăzi

camere abandonate

ori balansoare ruginite care tac

în parcuri părăsite și uitate

felinarele aprinse ca năluci

la pragul caselor în care

nu ai putere să te duci

istoria mileniului de probă

care-a căzut din cărți

le-am scuturat de praf

de galbenul ruginii

ne mint apocalipticii rușinii

noi știm

când pasul celor care lasă urme

se-oprește pentru câte o cupolă

închidem ochii și visăm

cum pe sub podul care-și cară singur piatra

trecea odată molcom o gondolă

19 octombrie 2017 – 19 ianuarie 2019, Constanța